„ Þessi moska kemur aldrei til með að rísa ! “ Óskar Bjarnason segir mikla þungavigt að baki gerningnum ; lögmenn og lögreglumenn . Sverrir Agnarsson telur lögreglu ekki hafa haft nokkurn áhuga á að leysa það en ekki náðist í Stefán Eiríksson . Enginn niðurstaða fékkst í rannsókn lögreglunnar á dreifingu svínshausa á lóð múslima við Sogamýri . Sverrir Agnarsson , formaður Félags múslima á Íslandi , gefur ekkert fyrir rannsóknina . Hann segir þann sem framdi verknaðinn hafa gengist fúslega við honum og sagt að moskan risi aldrei og frekari aðgerða væri að vænta . Gunnar Hilmarsson , aðalvarðstjóri á lögreglustöðinni við Grensásveg , segir að rannsókn lokið en málið var aldrei sent til ákærusviðs lögreglunnar því enginn botn fékkst í málið . Þegar málið kom upp steig Óskar Bjarnason fram og játaði á sig verknaðinn í viðtali við Vísi . Hann sagðist hafa verið í félagi með þremur öðrum og að markmið þeirra hafi verið að mótmæla fyrirhugaðri byggingu mosku á lóðinni . Gunnar segir , í samtali við Fréttablaðið , að þarna hafi nú bara einhver verið á ferð sem vildi vekja á sér athygli . „ Ekkert liggur fyrir um það hver þarna var að verki , “ segir Gunnar . Vísir ræddi í gær við Salman Tamimi , trúarleiðtoga múslima , og hann taldi einsýnt að lögreglan væri að draga lappirnar í málinu , en þá var ekkert að frétta . Á sínum tíma hentu starfsmenn Reykjavíkurborgar hentu sönnunargögnum í málinu að viðstaddri lögreglu . Sverrir Agnarson furðar sig á niðurstöðunni . „ Æji , mér finnst hún hálf hlægileg . Ég næ ekki af hverju þeir geta ekki rannsakað málið . Þeir klúðruðu sönnunargögnunum og svo er engin spurning um tilganginn með þessu . Það var ekkert að vekja á sér athygli , “ segir Sverrir . Hann segir svo frá að hann hafi verið í viðtali á Útvarpi Sögu ásamt téðum Óskari . „ Sem stóð fyrir þessu . Þar játaði hann þetta alveg og hótaði fleiri aðgerðum . Hann sagði við mig : Þessi moska kemur aldrei til með að rísa ! Hvað sem það þýðir ? “ Þannig að honum hefur verið full alvara og hann gekkst við þessu í þín eyru ? „ Alveg hreint . Og hann sagði að það væru miklir þungavigtarmenn á bak við þetta sem væru bæði lögfræðingar og lögreglumenn . “ Má þá segja að lögreglan hafi sópað þessu undir teppið ? „ Ég held að þeir hafi ekki haft neinn sérstakan áhuga á að leysa þetta mál eða litið á þetta sem neinn hatursáróður , hatursglæp eða hvað má kalla þetta , “ segir Sverrir . Ekki tókst að ná tali af Stefáni Eiríkssyni lögreglustjóra við vinnslu þessarar fréttar .